钦定古今图书集成/明伦汇编/氏族典/第361卷 > 《汪溪族谱》 > 金革
## 钦定古今图书集成/明伦汇编/氏族典/第361卷 > 《汪溪族谱》 > 金革

按《万姓统谱》：“革字贵从，休宁人。咸淳间，武举进士，授
武冈新宁簿。廉谨自持，严于抚辑。其地蛮獠杂处，民
赖以安。邑有大囚，积久不决，宪使文天祥委以详谳，
一验得实，文嘉叹，欲荐用之，革固辞，退老于家。从孙
赫翁有志略，以荐仕元，为大丞相府谘议参军。”